Гродзенскі дзяржаўны музычны каледж

**Гродзенскі дзяржаўны музычны каледж** — сярэдняя спецыяльная навучальная ўстанова ў Гродне. Размяшчаецца па адрасе праспект Янкі Купалы, 53.

## Гісторыя 
Навучальная ўстанова вядзе сваю гісторыю з 1969 года. Згодна з распараджэннем Савета Міністраў БССР ад 20 красавіка 1969 года № 426р Міністэрства культуры БССР рэарганізавала *Гродзенскае культурна-асветніцкае вучылішча* ў музычнае вучылішча з 4-гадовым тэрмінам навучання. Першапачаткова яно размяшчалася ў будынку па вуліцы Валковіча, 1.

### Камерны аркестр 
Аркестр заснаваны ў 1969 годзе. У розныя гады ім кіравалі  Стральцоў,  Борматаў і іншыя. Рэпертуар ўключае творы ад эпохі барока да сучаснасці, у тым ліку творы беларускіх кампазітараў. Калектыў з’яўляецца лаўрэатам шматлікіх міжнародных конкурсаў, сярод якіх Гран-пры конкурсаў у Расіі (2021, 2022) і Беларусі. 27 чэрвеня 2023 года аркестру прысвоена найменне «Народны». З 2020 года калектыў узначальвае Наталля Сегіневіч.

### Духавы аркестр 
Дзейнічае з моманту адкрыцця навучальнай установы. Аркестр з’яўляецца лаўрэатам I ступені Рэспубліканскіх конкурсаў аркестравых калектываў (1980, 1984, 2005) і міжнародных фестываляў. Калектыў рэгулярна ўдзельнічае ў значных культурных мерапрыемствах Гродна і вобласці. З 2023 года кіраўніком аркестра з’яўляецца Алег Галубец.

### Аркестр рускіх народных інструментаў 
Створаны ў 1969 годзе. У 2004 годзе ўдастоены звання «Народны аматарскі калектыў». У склад аркестра ўваходзяць групы домраў, балалаек, баянаў і ўдарных інструментаў. Калектыў супрацоўнічае з харавымі калектывамі каледжа і вядучымі салістамі. У рэпертуары больш за 200 твораў. З 2024 года аркестрам кіруе Анастасія Тумашык.

### Аркестр баянаў 
З’яўляецца навучальна-творчым калектывам, прызначаным для навучання дырыжорскаму мастацтву. Больш за 15 гадоў аркестрам кіраваў  Казарын. Калектыў неаднаразова займаў прызавыя месцы на рэспубліканскіх конкурсах. У цяперашні час кіраўніком з’яўляецца Наталля Кукаловіч.

### Народны хор 
Створаны ў 1989 годзе з адкрыццём спецыяльнасці «Дырыжыраванне (народны хор)». Заснавальнікам і першым кіраўніком быў Мікалай Бянько. Хор з’яўляецца лаўрэатам міжнародных конкурсаў у Літве, Германіі і Польшчы, а таксама ўладальнікам дыплома I ступені VII Рэспубліканскага конкурсу аркестравых і харавых калектываў. З 2025 года калектывам кіруе Юлія Ракоўская.

### Струнны квартэт 
Створаны ў 2010 годзе на базе ансамбля скрыпачоў, які існаваў з 1978 года (кіраўнік У. Н. Гільдзюк). З 2013 года квартэт узначальвае Р. І. Серафіновіч. Калектыў актыўна ўдзельнічае ў канцэртным жыцці рэгіёна, выконваючы класічныя творы і апрацоўкі.

## Вядомыя выпускнікі 
За час існавання каледж падрыхтаваў больш за 4300 спецыялістаў. Сярод іх:
* Андрэй Васілевіч Бандарэнка, кампазітар, лаўрэат Дзяржаўнай прэміі Рэспублікі Беларусь.
* Яўген Уладзіміравіч Паплаўскі, кампазітар, член Саюза кампазітараў Беларусі.
* Валерый Серафімавіч Жывалеўскі, прафесар Беларускай дзяржаўнай акадэміі музыкі.
* Святлана Іванаўна Іванюковіч, канцэртмайстар Нацыянальнага аркестра сімфанічнай і эстраднай музыкі Рэспублікі Беларусь.
* Аліна Іванаўна Безенсон, кампазітарка.
* Канстанцін Яўгенавіч Яськоў, кампазітар.
* Павел Яўгенавіч Кухта, гітарыст, саліст Беларускай дзяржаўнай філармоніі.

## Дырэктары 
* 1969—1972 — Яўген Яўсеевіч Дзягілеў
* 1972—1977 — Уладзімір Іванавіч Сеўрук
* 1977—1998 — Уладзімір Герасімавіч Рыбакоў
* 1998—2021 — Аляксей Міхайлавіч Саладухін
* з 2021 — Ганна Паўлаўна Сарасек

## Крыніцы 
## Спасылкі 
* 

Катэгорыя:Каледжы Гродна
Катэгорыя:Музычныя навучальныя ўстановы Беларусі
Катэгорыя:1969 год у Гродне